પોલીસ સૂત્રો પાસેથી મળતી માહિતી મુજબ જીવરાજ પાર્ક શિમલા ટી પાસે સાગર ફ્રાય સેન્ટર નામની લારી આવેલી છે. મહંમદ શમશાદ મંહમદ કલીમ શેખ (ઉં.વ. ૨૫) અને મહંમદ મન્સૂર શેખ (ઉં.વ. ૨૨) બંને ભાઇ આ નાસ્તાની લારી ચલાવે છે. ગત રાત્રે સાડા અગિયારની આસપાસ ફતેહવાડી વિસ્તારમાં રહેતા મન્સૂરી ઇશરા અને મન્સૂરી અબ્દુલ કલામ નામના બંને શખસો આ નાસ્તાની લારી પર આવ્યા હતા. દરમિયાનમાં મહંમદ મન્સૂર સાથે આ બંનેને લાફો મારવા બાબતે બોલાચાલી થઇ હતી, જેમાં મન્સૂરી ઇશરા અને મન્સૂરી અબ્દુલ કલામે મહંમદ મન્સૂરને ગડદાપાટુનો માર માર્યો હતો, જેથી તેને સારવાર અર્થે વીએસ હોસ્પિટલ ખસેડાયો હતો, જ્યાં તેનું મોત નીપજ્યું હતું. આ મામલે વેજલપુર પોલીસે અકસ્માત મોત દાખલ કરી તપાસ હાથ ધરી છે.